Rizvan Piriyev

Rizvan Xanəmi oğlu Piriyev () — Azərbaycan coğrafiyaşünası, kartoqraf, coğrafiya elmləri doktoru (1969), professor (1972).

 Həyatı 
Rizvan Piriyev 1924-cü ildə Şamaxı rayonunun Sulut kəndində anadan olub. 1941-ci ildə Şamaxı Pedaqoji Texnikumunu əla qiymətlərlə bitirib. 1942-ci ildə ordu sıralarına çağırılıb və Leninqrad cəbhəsində döyüşüb. 1944-cü ildə şikəst olaraq ordu sıralarından tərxis edilib. Böyük Vətən müharibəsindəki xidmətlərinə görə III dərəcəli "Şöhrət ordeni", beş medal və Leninqradın müdafiəsi ilə əlaqədar iki döş nişanı ilə təltif edilib.

1946-cı ildə Azərbaycan Dövlət Universitetinin geologiya-coğrafiya fakültəsinin coğrafiya şöbəsinə daxil olub və 1951-ci ildə fakültəni fiziki coğrafiya ixtisası üzrə fərqlənmə diplomu ilə bitirib. 1954-cü ildən fiziki-coğrafiya kafedrasında geodeziya və kartoqrafiya fənlərindən mühazirə və məşğələ dərsləri aparmağa başlayıb. 1958-ci ildə "Şimal-Şərqi Azərbaycan çaylarının morfometrik xarakteristikası" mövzusunda namizədlik, 1969-cu ildə isə "Azərbaycan Respublikası relyefinin morfometrik təhlili" mövzusunda doktorluq dissertasiyası müdafiə edib. 1972-ci ildə professor adına layiq görülüb. 1967-1971-ci illərdə BDU-nun Coğrafiya fakültəsinin dekanı, 1972-1988-ci illərdə geodeziya və kartoqrafiya kafedrasının müdiri vəzifəsində işləyib. AMEA Coğrafiya İnstitutunun müdafiə şurasının üzvü olub. 100-ə qədər məqalənin, elmi əsərin, dərslik və monoqrafiyanın müəllifidir. Universitetlərin coğrafiya fakültələri üçün ilk və dəyərli "Kartoqrafiya" (1975), "Geodeziyanın əsasları və topoqrafiya" (1994) dərsliklərini yazıb. Onun rəhbərliyi ilə 10 nəfər namizədlik dissertasiyası müdafiə edib.

Piriyev Rizvan Xanəmi oğlu 1989-cu il iyul ayının 1-də həyatının 66-cı ilində vəfat etmişdir.

 Kitabları 

 Kartoqrafiya (universitet tələbələri üçün dərslik). Bakı: Azərtədrisnəşr, 1964.
 Kartoqrafiya (ali məktəblər üçün dərslik). Bakı: Maarif, 1975.
 Məktəb coğrafiya kursunda kartoqrafik biliklərin əsasları. Bakı: Maarif, 1981.
 Geodeziyanın əsasları və topoqrafiya. Bakı: Bakı Universiteti, 1994.
 Kartoqrafiya (ali məktəblər üçün dərslik). Bakı: Mütərcim, 2015.

 İstinadlar 

 Mənbə 


 Piriyev Rizvan Xanəmi oğlu // Şamaxı ensiklopediyası 

Kateqoriya:Azərbaycan coğrafiyaşünasları